Vyhodnotenie plnenia opatrení aktualizovaného Národného akčného plánu        
                                          pre  povodie Dunaja

	Aktualizované znenie Národného akčného plánu pre povodie Dunaja v kapitole 4 špecifikuje opatrenia smerujúce k redukcii negatívnych vplyvov na povodie rieky Dunaj, jeho ekosystémov a Čierne more. Opatrenia navrhli príslušné rezorty a v predkladanom materiáli v zmysle uznesenia vlády SR č. 565 zo dňa 12.7.2000, bod B.2. vyhodnocujeme ich plnenie k decembru 2001.

Vyhodnotenie opatrení v kapitole 4. 1. - Voda

Vyhodnotenie legislatívnych opatrení z kapitoly 4.1.1.

Legislatívne opatrenia sa postupne plnia, termíny v niektorých prípadoch boli pozmenené, všeobecne možno konštatovať, že sa plnia termíny tak, ako boli upravené v súvislosti asociačným procesom SR k  EÚ. Podrobné údaje uvádzajú pravidelne vypracovávané Tabuľky zhody. Za najvýznamnejšie legislatívne opatrenie sa považuje vypracovanie návrhu Zákona o ochrane vôd a nakladaní s vodami a o zmene a doplnení niektorých zákonov, ktoré vstúpia do platnosti v  roku 2002.
Pre jednotlivé Smernice EÚ pre oblasť vôd boli  v roku 2001 v gescii
 MŽP SR vypracované Implementačné plány, ktoré podrobne vecne i časovo, vrátane gestora, špecifikujú úlohy, ktoré je potrebné splniť za účelom implementácie Smerníc  EÚ v podmienkach SR. V Implementačných plánoch je zahrnutý aj odhad nákladov, ktoré budú potrebné na ich zavedenie do praxe v podmienkach SR.
	 Pre plnenie podmienok transpozície Smernice EÚ týkajúcej sa ochrany kvality vôd pred znečistením dusičnanmi z poľnohospodárskych zdrojov bol v septembri 2001 vypracovaný a vedením MP SR prijatý Kódex správnej poľnohospodárskej praxe – ochrana vodných zdrojov. 
	V zmysle uznesenia vlády SR č. 1072 zo 7.11. 2001  rezorty MŽP SR, MP SR a MF SR majú do 30.6.2002 predložiť na rokovanie vlády návrh zákona o spoplatňovaní za užívanie vôd.
	Prijatie zákona o verejných vodovodoch a verejných kanalizáciách ako aj zákona NR SR o odplatách vo vodnom hospodárstve, ktoré sú v pôsobnosti rezortu MP SR sú plánované na rok 2002.
	V rezorte MZ SR je problematika kvality pitnej vody a vôd na kúpanie – rekreačných vôd, realizovaná formou vyhlášok k novele zákona č. 272/ 1994 Z. z. 
o ochrane zdravia ľudí. 
Z ďalších úloh uvedených v opatreniach priebežne sa plnia úlohy vyplývajúce z medzištátnych dohôd o vodohospodárskych otázkach. Ich plnenie je každoročne uvádzané v Protokoloch Komisií pre hraničné vody.
Reprezentanti a experti SR sa pravidelne zúčastňujú aktivít v rámci Dohovoru o spolupráci pri ochrane a trvalom využívaní Dunaja ( Dohovor o Dunaji ) a Dohovoru o ochrane hraničných vodných tokov a medzinárodných jazier. Podrobná agenda je k dispozícii v záznamoch z rokovaní
Rezort MZ SR v súčasnosti finalizuje Rozpracovanie návrhu opatrení na implementáciu Protokolu o vode a zdraví v SR, ktorý bol schválený uznesením vlády SR č. 303 zo dňa 4.4. 2001. Body D.3  a D.4. tohto uznesenia budú v plnom rozsahu splnené v danom termíne, t.j. 31.12.2001.
Priebežne sa plnia úlohy  zamerané na normalizačnú činnosť.

Vyhodnotenie inštitucionálnych opatrení z kapitoly 4.1.2.

	V rámci spracovania Implementačných plánov v r. 2001 bol vypracovaný návrh na inštitucionálne posilnenie príslušných organizácií v súvislosti s implementáciou legislatívy  a uplatňovaním legislatívy EÚ.
SR sa nielen podieľa na spolupráci pri spracovaní ročenky pre povodie 
Dunaja – “Trans National Monitoring Network “, ale je aj jej spracovateľom za celé povodie. Ročne sa publikujú údaje, počnúc dátami za rok 1996.
	V rámci Dohovoru o Dunaji sa od r. 1997 prevádzkuje Dunajský medzinárodný včasný varovný systém, ktorý je účinným nástrojom prevencie proti havarijným znečisteniam s cezhraničným dopadom.

Vyhodnotenie vecných opatrení z kapitoly 4.1.3

	V rámci vecných opatrení konštatujeme ukončenie Twinning projektu s Holandskom, cieľom ktorého bolo zhodnotenie a následná implementácia niektorých požiadaviek Rámcovej smernice pre vodu z hľadiska právnych a organizačných kompetencií a povinností súčasných vodohospodárskych orgánov.
	Náklady spojené s implementáciou Smernice o čistení mestských odpadových vodách boli  vyčíslené rezortom MP SR.

Vyhodnotenie vecných opatrení z kapitoly 4.1.4.1. – rezort MP SR

V aktualizovanom znení Národného akčného plánu pre povodie Dunaja sa uvádza zoznam investičných akcií plánovaných na roky obdobie 1999 – 2002, resp. dlhšie. Vzhľadom k súčasnému termínu odpočtu, žiadna z nich nemôže byť ukončená.  Okrem toho obmedzené finančné prostriedky MP SR v rokoch 
2000 – 2001 neumožňovali zabezpečiť pokračovanie výstavby vytipovaných čistiarní odpadových vôd (ČOV) v navrhovanom rozsahu podľa požiadaviek rezortu v Rezortnom programe verejných prác na roky 2000 – 2002. MP SR preto uplatnilo pokračovanie ich realizácie v programe na roky 2002 – 2004. V zmysle toho sa odsúva termín dokončenia troch ČOV na rok 2003 a zmeny sú aj v potrebe financií na dokončenie stavieb.

Vyhodnotenie vecných opatrení z kapitoly 4.1.4.2. – rezort MH SR

Opatrenia uvedené v predmetnom materiáli sú priebežne zapracovávané do koncepčných materiálov a rozvojových programov spracovateľského priemyslu. Nakoľko MH SR nedostáva finančné prostriedky, ktoré by sa dali vyčleniť na realizáciu uvedených opatrení, nemá možnosť proces ich implementácie aktívne ovplyvniť.

Vyhodnotenie vecných opatrení z kapitoly 4.1.4.3. – rezort MDPT SR

Od 1.1 2001 nadobudol účinnosť zákon č. 338/2000 Z. z. z 22.9.2000 
o vnútrozemskej plavbe a o zmene a doplnení niektorých zákonov ( ďalej “zákon “  ). V tomto zákone  je daná povinnosť prevádzkovateľovi plavidla zabezpečiť okrem iného aj ochranu životného prostredia.  V paragrafe 28 ods. 2 písm. f/ ukladá prevádzkovateľovi plavidla v rámci lodných listín zaviesť aj denník o odovzdávaní odpadov a iných nebezpečných tovarov na miestach ich zberu. Štátna plavebná správa, ako orgán štátnej správy pre vnútrozemskú plavbu a prístavy v rámci svojich kompetencií daných zákonom, určuje vo verejných prístavoch miesta pre zber a zneškodňovanie  odpadov z lodí.
V súčasnosti MDPT SR , odbor vodnej dopravy, pripravil výnos 
č. 170/M – 2001, ktorým sa vydávajú Pravidlá bezpečnosti prevádzky plavidla po vnútrozemských vodných cestách SR. Tento výnos nadobudol účinnosť dňom 
1.11. 2001.
Slovenská plavba a prístavy, a.s. divízia Prístav Bratislava je investorom projektu a stavby novej stacionárnej obslužnej polohy, ktorá je umiestnená vo verejnom prístave Bratislava na Prekladisku minerálnych olejov na riečnom km 1866. Obslužná poloha je projektovaná v zmysle pravidiel GL, ČSLR a predpisov ADN. Ponúka služby zásobovania plavidiel naftou, mazacími a hydraulickými olejmi pre veľké plavidlá. Obslužná poloha je vybavená zariadeniami a tankami na odber tekutých  a pevných odpadov z plavidiel a  na čistenie drenážnych vôd a fekálií. Skúšobná prevádzka obslužnej polohy bola zahájená v prvej polovici roka 2001.

Rezort MV SR

Rezort Ministerstva vnútra SR – Úrad civilnej ochrany, koordinuje a podieľa sa na plnení úloh spojených so systémovým riešením problematiky prevencie a ochrany pred živelnými pohromami, vrátane povodní. Jeho zástupcovia sú členmi Koordinačnej rady projektu  “ Povodňového varovného a predpovedného systému SR “,ktorý bol vypracovaný ako súčasť  “Programu protipovodňovej ochrany v Slovenskej republike do roku 2010 “.

Rezort MVRR SR

	V zmysle zákona o verejných prácach č. 254/1998 Z. z., paragraf 8, Ministerstvo výstavby a regionálneho rozvoja SR zostavuje z programov verejných prác jednotlivých správcov rozpočtových kapitol, na základe zákonom stanovených kritérií, Rozvojový program priorít verejných prác na obdobie troch rokov a predkladá ho každoročne do 31. júla na schválenie vo vláde. Rozvojový program priorít je podkladom na prípravu a zabezpečenie financovania verejných prác.

Vyhodnotenie opatrení v kapitole 4. 2. – Ovzdušie

Vyhodnotenie legislatívnych opatrení z kapitoly  4.2.1. 

-Legislatívne opatrenia zamerané na dotvorenie uceleného systému právnych predpisov o  ochrane ovzdušia a ochrane ozónovej vrstvy Zeme a  na zosúladenie s legislatívou EÚ

Podľa harmonogramu NPPA boli  v roku 2000  vydané nasledovné legislatívne predpisy:
•	zákon č. 459/2000 Z. z., ktorým sa mení a dopĺňa zákon č. 391/91 Zb. o ochrane
ovzdušia pred znečisťujúcimi látkami(zákon o ovzduší) v znení neskorších predpisov a o zmene a doplnení zákona SNR č. 34/1992 Zb. o štátnej správe ochrany ovzdušia v znení neskorších predpisov;

•	Nariadenie vlády SR č. 473/2000 Z. z., ktorým sa mení a dopĺňa Nariadenie
vlády SR č. 92/1996 Z z., ktorým sa vykonáva zákon 309/1991 Zb. o ochrane ovzdušia  pred znečisťujúcimi látkami v znení neskorších predpisov;

•	Vyhláška Ministerstva životného prostredia SR č. 474/2000 Z. z o zisťovaní
množstva vypúšťaných znečisťujúcich látok, o spôsobe a podmienkach zisťovania, sledovania a preukazovanie údajov o dodržaní určených emisných limitov a všeobecných podmienok prevádzkovania  a požiadavkách  na technické prostriedky na monitorovanie  emisií aimisií.
Uvedenými legislatívnymi predpismi bola transponovaná do našej legislatívy smernica EÚ  2000/76/EC o spaľovaní odpadov.   

-Opatrenia zamerané na zníženie množstva emisií základných znečisťujúcich látok, prchavých organických zlúčenín, perzistentných organických zlúčenín, ťažkých kovov, CO2 a emisií ostatných plynov spôsobujúcich skleníkový efekt. 

V dôsledku vykonaných opatrení dochádza k postupnému znižovaniu emisií všetkých znečisťujúcich látok. Podľa správy o kvalite ovzdušia za rok 2000 došlo od roku 1990 k poklesu celkových emisií: TZL  o 80 %, SO2 o 75,3 %, NOx o 49,5 %,   CO o 37,7 %, olova  o 68,8 %,  arzénu o 92 %, ortuti o 87 %, prchavých organických zlúčenín o 47,7 %

Vyhodnotenie inštitucionálnych opatrení z kapitoly 4.2.2. 

-Dobudovanie  komplexného monitorovacieho a informačného systému ŽP v SR- čiastkový monitorovací a informačný systém ovzdušia

V rokoch  2000  a 2001 bol riešený Twiningový projekt v spolupráci s Rakúskom o  kvalite ovzdušia. Výsledkom  projektu bol aj návrh obnovy a rekonštrukcie imisného monitorovacieho systému. V roku 2001 bolo na obnovu monitorovacieho systéhu vynaložených 60 mil. Sk. V tomto trende sa bude pokračovať aj v budúcich dvoch rokoch. 

Vyhodnotenie opatrení v kapitole 4. 3. – Odpady

Vyhodnotenie legislatívnych opatrení z kapitoly 4.3.1.

	Nový zákon o odpadoch bol prijatý a v Zbierke zákonov uverejnený ako zákon č. 223/2001  o odpadoch a o zmene a doplnení niektorých zákonov s účinnosťou od 1. 7. 2001.
	Európsky katalóg odpadov bol prijatý a v Zbierke zákonov uverejnený ako vyhláška MŽP SR č. 284/2001 Z. z., ktorou sa ustanovuje Katalóg odpadov.
	Pre obdobie rokov 2001 – 2005 je pripravovaný Program odpadového hospodárstva Slovenskej republiky, na základe ktorého budú vypracovávané programy jednotlivých krajských a okresných úradov, obcí a pôvodcov odpadu.

Vyhodnotenie  významných vybraných plánovaných opatrení z kapitoly 4.3.4.

	Z dôvodu nedostatku finančných prostriedkov je potrebné  stanoviť termín rok 2005. Jedná sa o II. etapu skládky Halňa – Krompachy, rekultiváciu skládky priemyselných odpadov ZSNP, a.s. Žiar nad Hronom a sanáciu gudrónovej skládky Petrochema, š.p. Dubová

Vyhodnotenie opatrení v kapitole 4. 4. – Ochrana prírody

Vyhodnotenie opatrení z kapitoly 4. 4. 1.

-Vypracovať všeobecne záväzné vykonávacie predpisy k zákonu o ochrane prírody a krajiny

V súčasnosti prebieha novelizácia zákona o ochrane prírody a krajiny a s tým súvisiace všeobecne záväzné vykonávacie predpisy. Do novelizácie zákona sa transponujú aj dve Smernice EÚ, ktoré sa najviac dotýkajú ochrany prírody. Konkrétne ide o Smernicu 92/43/EEC o ochrane prírodných biotopov a voľne žijúcich živočíchov a rastlín o Smernicu 79/409/EEC o ochrane voľne žijúceho vtáctva. Obe smernice zaraďujú mokrade a vodné toky medzi najdôležitejšie biotopy, najmä ako biotopy vodného vtáctva. Ich ochrana bude jednou z najdôležitejších úloh v ochrane prírody.

-Vypracovanie a realizácia záchranných programov na zastavenie procesu znižovania biologickej diverzity

•	Opatrenia na plnenie záväzkov vyplývajúcich z členstva SR v Dohovore  o
mokradiach vyplynú zo záverov 7. zasadnutia COP Dohovoru o mokradiach.
Zo 7. zasadnutia Konferencie zmluvných strán Dohovoru o mokradiach bolo uložené ministrovi životného prostredia v spolupráci s ďalšími ministrami aktualizovať Program starostlivosti o mokrade Slovenska a Akčný plán na roky 1997 – 2002 v zmysle záverov konferencie a predložiť ich na rokovanie vlády SR do konca roku 1999. 
Aktualizovaný Program starostlivosti o mokrade Slovenska a Akčný plán na roky 
2000 – 2002 bol vypracovaný a predložený vláde SR, ktorá ho schválila 31.mája 2000. Obsahuje 8 strategických cieľov rozčlenených do 14 opatrení. Do opatrení sa premietli jednak čiastočne splnené a nesplnené opatrenia pôvodného akčného plánu a tiež závery konferencie.

•	Realizácia Akčného plánu na implementáciu Národnej stratégie ochrany
biodiverzity na Slovensku pre roky 1998 – 2010 (uznesenie vlády SR 
č. 515/1998):
V rokoch 1998 až 2000 bolo pre nedostatok financií realizovaných málo plánovaných úloh. V rámci Slovenska bolo realizovaných iba 7 % a čiastočne realizovaných 60 % plánovaných úloh. Potom, čo vláda SR v roku 2000 schválila dokument „Koncepcia nového spôsobu financovania ochrany životného prostredia“ sa v roku 2001 realizovali úlohy v hodnote 30,7 mil. Sk, detailné vyhodnotenie bude urobené až začiatkom budúceho roku.

•	Realizácia Programu starostlivosti o mokrade Slovenska a jeho Akčný plán na 
     roky 1997 – 2002 :
-	Latorica, Dunajské luhy, Poiplie
-	Monitoring ramsarských lokalít
-	Stráženie a starostlivosť o mokrade
-	Vydanie metodickej príručky k realizácii Ramsarského dohovoru
-	Spresňovanie údajov, doplňovanie databázy

Tieto úlohy boli úplne alebo čiastočne premietnuté do aktualizovaného Programu starostlivosti o mokrade Slovenska a jeho Akčného plánu na roky 2000 – 2002, ktorý sa plní podľa možností personálneho a finančného zabezpečenia ochrany prírody na Slovensku. Predpokladané náklady na plnenie Akčného plánu vyžadovali v čase predkladania náklady zo štátneho rozpočtu vo výške 3 500 000,- Sk (pre Ministerstvo životného prostredia SR a Ministerstvo pôdohospodárstva spoločne). V roku 2000 bolo na plnenie tohoto programu vyčlenených z rozpočtu MŽP SR 350 000,- Sk a v roku 2001 bola táto suma 400 000,- Sk. 

•	Spracovanie a realizácia programov starostlivosti o ramsarské lokality
V súčasnosti sa pripravujú programy starostlivosti o jednotlivé ramsarské lokality a dokončuje sa databáza mokradí, ktorá bude dôležitým podkladom aj pre výber území do sústavy chránených území Natura 2000. 

•	Realizácia projektov zameraných na mokrade (Morava, Latorica, Turiec, Ipeľ) 
iných mokraďových systémov 
Projekty zamerané na mokrade existujú v rôznych formách a ich finančné zabezpečenie pochádza z viacerých zdrojov – zo štátneho rozpočtu, z ramsarského fondu malých grantov, Slovensko-švajčiarskeho revolvingového fondu, z programu REC Podpora trvalo udržateľného rozvoja v SR, programu malých grantov MŽP SR – Zelené projekty, inventarizácia rašelinísk prebieha za finančnej podpory dánskej vlády (DANCEE), a z ďalších zdrojov.

-Revitalizácia prostredia ako prevencia proti možnému narušeniu prostredia, resp. zabránenie zvýšenia stupňa narušenosti niektorých oblastí týmito opatreniami:

•	Periodické zaplavovanie ľavostrannej ramennej sústavy Dunaja prostredníctvom
umelo riadených záplav

Umelé záplavy sa každoročne vykonávali podľa požiadaviek najmä lesníkov zo záujmovej oblasti. Realizovaných bolo päť záplav, na každú bol vypracovaný samostatný projekt jej priebehu, takže bolo vyskúšaných niekoľko modelov nábehu, priebehu a poklesu. Naposledy sa takto vykonali v roku 1998, potom nasledovali roky, kedy bolo dosť prírodných zrážok a umelé záplavy nebolo nutné vykonávať.

•	Navrhnúť model umelého zaplavovania, ktorý bude súčasťou manipulačného
poriadku Vodného diela Gabčíkovo:

Na základe skúseností z umelých záplav za roky 1995 – 1998 bol vypracovaný návrh modelu, použiteľného pre roky s rôznou úrovňou zrážok. Tento sa rozhodnutím Krajského úradu v Bratislave, ako vodoprávneho orgánu pre Dunaj, stal súčasťou Dočasného manipulačného poriadku vodného diela Gabčíkovo – Aktualizácia VI. v roku 1999. Záplavy sa podľa neho robia na požiadanie niektorej zo zainteresovaných strán (lesníci, rybári, poľnohospodári, správca povodia) po pokyne MŽP SR. Na určenie priebehu záplavy sa za smerodajnú berie hodnota prietoku Dunaja v Devíne. Takto uskutočnená bola jedna záplava menšieho rozsahu v roku 2000.

•	Realizácia opatrení revitalizačného programu (Dunaj, Malý Dunaj)

Na Dunaji sa vypracovali projekty, ako napr. pomocou APOP: Ochrana biodiverzity Hrušovskej nádrže – časti na ľavobrežnej strane 1858 rkm – 1854 rkm, ktoré riešili pomocou prekopania polostrova zamedzenie prístupu rekreantov na vzniknutý ostrov. Ďalej osadenie 10 hniezdnych podložiek pre vtáctvo. Na 1855,5 rkm sa dobudoval umelý ostrov navezením štrku, pretože pri rozkolísanej hladine Dunaja sa hniezda vtákov zaplavovali. V súčasnosti sa vedú rokovania na Okresnom úrade Bratislava II. o vyhlásení ochrany v zmysle stavebného zákona, na označenie signálnymi znakmi, odstránením prístreškov a pod.
Na Malom Dunaji sa budú navrhovať revitalizačné opatrenia (vysadenia stromovej pobrežnej vegetácie) od ústia od Dunaja po Vrakuňu, v snahe o obnovu prírodného charakteru.

•	Revitalizácia rieky Moravy v úseku Tvrdonice - Devín
Urobilo sa množstvo štúdií na stanovovanie a vyhodnocovanie prietočnosti, akumulácie ťažkých kovov v tkanivách rýb. Na základe odporúčaní by sa malo v budúcnosti v revitalizácii Moravy pokračovať.

Stručný prehľad plnenia opatrení ilustruje nasledujúca tabuľka  s názvom Vyhodnotenie plnenia opatrení aktualizovaného Národného akčného plánu pre povodie Dunaja.

Sumárne vyhodnotenie  plnenia opatrení aktualizovaného Národného akčného  
                                              plánu pre povodie Dunaja

K termínu vyhodnotenia úloh v zmysle uznesenia vlády SR č. 565 zo dňa 
12. 7. 2000, bod B.2, bolo z opatrení v Kapitole 4  splnených 91 %  Z uvedeného počtu splnených úloh 44 %  opatrení má charakter priebežného plnenia, napr. prevádzkovanie Dunajského medzinárodného včasného varovného systému, alebo dobudovávanie komplexného monitorovacieho systému  životného prostrredia v SR atď.
	Jedno opatrenie - zákon o odplatách za užívanie vôd – má posunutý termín plnenia na rok 2002, čo predstavuje 3% z vyhodnocovaných opatrení.
	Súčasťou opatrení boli i opatrenia investičného charakteru, ktoré spočívali v budovaní a rekonštrukcii čistiarní odpadových vôd. Nedostatok investičných prostriedkov na tieto účely oneskoruje plnenie úlohy. Aj keď v pôvodnom materiáli žiadne z opatrení nemalo byť ukončené v roku 2001, môžeme konštatovať, že táto úloha, predstavujúca 3 %  z vyhodnocovaných opatrení, sa plní s oneskorením.
	Z rovnaného dôvodu, nedostatku financií, neboli splnené opatrenia : sanácia skládky Hálňa – Kovohuty Krompachy, II. etapa a rekultivácia skládky priemyselných odpadov ZSNP Žiar nad Hronom. Nový termín realizácie opatrení sa navrhuje rok 2005.  Nesplnené opatrenia predstavujú 3 % vyhodnocovaných opatrení.
	Možno konštatovať, že úlohy a opatrenia prijaté za účelom plnenia aktualizovaného Národného akčného  plánu pre povodie Dunaja sa plnia, resp. priebežne plnia, v závislosti od ich charakteru. 
	Dôvodom posunu termínu, hlavne pri plnení opatrení legislatívneho charakteru je fakt, že termíny legislatívnych úloh boli upravované neskôr ako bol spracovaný uvedený materiál, takže sa už do neho nemohli zapracovať.
	Neplnenie úloh, resp. oneskorovanie plnenia  úloh je spôsobené nedostatkom finančných prostriedkov. 

Záver 

 Na základe vyhodnotenia plnenia opatrení uvedených v aktualizovanom  Národnom  akčnom pláne pre povodie Dunaja ( NAP ) možno konštatovať, že sa plnia. Pokiaľ došlo k zmenám termínov plnenia úloh v porovnaní s verziou uvedenou v NAP, ich  príčiny sú najmä nasledovné :
•	v oblasti  legislatívnych  úloh  boli  upravené  niektoré  termíny, najmä
v súvislosti s asociačným procesom k  EÚ. Tieto zmeny boli vykonané po  spracovaní aktualizovanej verzie Národného akčného plánu pre povodie Dunaja, takže do neho nemohli byť zapracované
•	nedostatok  investičných   prostriedkov, čo sa  najvýraznejšie  prejavilo  na 
budovaní a intenzifikácií čistiarní odpadových vôd a oneskorovaní, resp. posune termínov realizácie  navrhovaných opatrení	
	V priebehu r. 1998  sa začal riešiť  projekt UNDP/GEF ( United Nations Development Program / Global Environmental Facility ) ”Redukcia znečistenia v povodí Dunaja”, ktorý bol ukončený v roku 1999 Výsledkom  je analýza situácie v oblasti vôd na národnej úrovni, s dôrazom na významné zdroje znečistenia, ich cezhraničný vplyv a následné vytipovanie  znečistením ovplyvnených oblastí. 
	V nadväznosti na projekt  “ Redukcia znečistenia v povodí Dunaja “ sa vo februári  2002 začne riešiť projekt  ” Posilnenie implementačných kapacít za účelom redukcie živín a cezhraničná spolupráca v povodí Dunaja “. Rozsiahly program zameraný na redukciu živín a znečistenia v povodí Dunaja, vo väzbe na  kvalitu vody Čierneho mora, zahŕňa všetky kľúčové aspekty  vzťahujúce sa k riešeniu problému, 
t. j.  technické, legislatívne, inštitucionálne, finančné atď.
Jedným z výstupov programu má byť nasmerovanie investícií z medzinárodných finančných zdrojov do oblastí v podunajskom regióne, ktoré sú znečistením významne ovplyvnené.
Uvedená zmena prístupu a filozofie v redukcii znečistenia v povodí Dunaja, prebiehajúca pod riadením Medzinárodnej komisie pre ochranu Dunaja má za následok, že vypracovávanie Národných akčných plánov na úrovni príslušných štátov stratilo svoje opodstatnenie a od ich spracovania a aktualizácie  podunajské krajiny   upúšťajú, nakoľko stratili svoje opodstatnenie.
Váčšina  dôležitých opatrení NAP je zakomponovaná v Národnom environmentálnom  akčnom  programe Slovenskej republiky II, (NEAP II), ktorý schválila vláda SR.
Berúc do úvahy zmenu prístupu v redukcii znečistenia v povodí Dunaja, t. j. dôraz najmä na regionálne riešenie problémov a posilnenie cezhraničnej spolupráce medzi štátmi, ako aj skutočnosť, že najvýznamnejčie opatrenia  obsiahnuté v NAP sú premietnuté do Národného  environmentálneho akčného   programu Slovenskej republiky II, navrhujeme zrušiť uznesenie vlády č.565 zo dňa 12. júla 2000 ako neaktuálne. 

               Vyhodnotenie plnenia opatrení aktualizovaného Národného akčného  
                     plánu pre povodie Dunaja s termínom  plnenia  do  r. 2001

ÚLOHA
/ termín plnenia /	
PLNENIE ÚLOHY	
POZN.	

Kapitola  4.1 – Voda
			
4.1.1 – Legislatívne opatrenia			
prijatie nového zákona o vodách a jeho vykonávacích predpisov, zosúladeného s legislatívou EÚ   / r.  2001 /	úloha splnená	návrh zákona bol schválený uznesením vlády č. 1072 zo 
7. 11. 2001	
prijatie zákona o verejných vodovodoch a verejných kanalizáciách  / r. 2001 /	zákon bol vypracovaný v r. 2001	zákon bude prijatý v r. 2002 	
prijatie zákona o odplatách za užívanie vôd  /r. 2000 /	úloha nesplnená v pôvodnom termíne	uznesením č. 1072 bol termín stanovený na  jún 2002
	
zabezpečenie úloh vyplývajúcich z medzištátnych dohôd o  vodohospodárskych otázkach /priebežne /	úloha sa priebežne plní		
normalizačná činnosť na úseku ochrany kvality vôd, tvorba nových slovenských technických noriem  / priebežne /	úloha sa priebežne plní		
riešenie problematiky kvality pitnej vody a kvality vôd na kúpanie – rekreačných vôd, bude súčasťou vykonávacích vyhlášok 
MZ SR / r. 2002 /	úloha splnená k termínu  vyhodnotenia	úloha bola gestorom MZ SR presunutá na rok  2001	
transpozícia smernice EÚ, týkajúca sa ochrany vôd pred znečistením dusičnanmi z poľnohosp. zdrojov  / r. 2000 /	úloha splnená 		
prijatie nového zákona o  vnútrozemskej plavbe, zosúladeného s legislatívou EÚ a súvisiacich predpisov	úloha splnená		
4.1.2 Inštitucionálne opatrenia			
dobudovanie Komplexného monitorovacieho a informačného systému SR – čiastkový monitorovací systém VODA	úloha sa priebežne plní		
spolupráca v rámci medzinárodného monitorov. systému organizovaného  v povodí Dunaja – TNMN  / priebežne /	úloha sa priebežne plní		
Prevádzkovanie Dunajského medzinárodného včasného varovného a protihavarijného systému
	úloha sa priebežne plní		
4.1.3 - Vecné opatrenia			
realizovať twinningové projekty s Holandskom s cieľom implementácie Rámcovej smernice pre vodu / r. 2000 /	úloha splnená k termínu vyhodnotenia	úloha bola posunutá na neskorší termín	
identifikovať náklady spojené s implementáciou Smernice EÚ o mestských odpadových vodách / r. 2001 /	úloha splnená		
vypracovať časový harmonogram implementácie Smernice EÚ o mestských odpadových vodách v nadväznosti na nákladové požiadavky / r. 2001 /	úloha splnená		
4.1.4 – Opatrenia  investičného       
            charakteru			
4.1.4.1 – Rezort MP SR			
výstavba a rekonštrukcia  čistiarní odpadových vôd	úloha sa priebežne plní	z dôvodu nedostatku financií dochádza k časovému sklzu pri výstavbe, avšak nakoľko v pôvodnom pláne žiadna z investícií nemala byť ukončená v r. 2001, konštatujeme priebežné plnenie úlohy	
4.1.4.2 – Rezort MH SR			
budovanie stavieb a zavádzanie  opatrení s cieľom redukovať znečistenie vypúšťané do vôd	úloha sa priebežne plní	nakoľko MH SR nedostáva finančné prostriedky, ktorí by sa mohli vyčleniť na realizáciu uvedených opatrení, nemá možnosť plnenia úloh aktívne ovplyvniť	
4.1.4.3 – Rezort MDPT SR			
dobudovať zber odpadov z plavidiel na Dunaji podľa požiadaviek Dunajskej komisie	úloha splnená		
doriešiť zásobovanie plavidiel v slovenských prístavoch pohonnými hmotami	úloha splnená		
Kapitola 4.2. – Ovzdušie			
4.2.1 – Legislatívne opatrenia			
dotvorenie uceleného systému právnych predpisov, harmonizovaných s legislatívou EÚ	úloha splnená		
opatrenia zamerané na zníženie množstva emisií základných znečisťujúcich látok, prchavých organických zlúčenín, perzistentných organických zlúčenín, ťažkých kovov, CO2 a emisií ostatných plynov spôsobujúcich skleníkový efekt	úloha sa priebežne plní		
4.2.2 – Inštitucionálne opatrenia			
dobudovanie komplex. monitorovacieho a informačného systému ŽP v SR -čiastkový monitorovací systém OVZDUŠIE	úloha sa priebežne plní		
Kapitola 4.3. - Odpady			
4.3.1 – Legislatívne opatrenia			
prijatie nového zákona o odpadoch a jeho vykonávacích predpisoch  / r. 2001 /	úloha splnená		
prijatie vyhlášky, ktorá prevezme Európsky katalóg odpadov / r. 2001 /	úloha splnená		
aktualizácia Programu odpadového hospodárstva SR	úloha sa priebežne plní		
4.3.3 - Opatrenia na zabezpečenie ukladania odpadov len na technicky vyhovujúcich skládkach			
ukončenie prevádzky skládok s osobitnými podmienkami / r. 2000 /	úloha splnená		
sanácia starých skládok a iných environm. záťaží podľa programov odpadového hospodárstva	úloha sa priebežne plní		
4.3.4 – Významné vybrané plánované investičné opatrenia			
do r. 2000 mala byť uskutočnená  sanácia skládky Hálňa- Kovohuty Krompachy, II. etapa a rekultivácia skládky priemyselných odpadov ZSNP Žiar nad Hronom	úloha neplnená	z dôvodu nedostatku finančných prostriedkov sa termín realizácie opatrení navrhuje na rok 2005	
Kapitola 4.4. -  Ochrana prírody			
vypracovať všeobecne záväzné vykonávacie  predpisy k zákonu o ochrane prírody a krajiny	úloha sa plní		
vypracovanie a realizácia záchranných programov na zastavenie procesu znižovania biologickej diverzity	úloha sa priebežne plní		
revitalizácia prostredia ako prevencia proti možnému narušeniu prostredia, resp. zabránenie zvýšenia stupňa narušenosti niektorých oblastí týmito opatreniami	úloha sa priebežne plní